HEROSZ Egyesület
Éves beszámoló – 2025
Pénzügyi helyzet
A HEROSZ jelenlegi pénzügyi helyzete feszült. A beérkezett 1%-os felajánlások összege mindössze 15 097 000 Ft, ami nagyjából négy hónap működésére elegendő. Ez az összeg messze elmarad a szervezet valós szükségleteitől, így több területen kényszerű megszorításokat kellett végrehajtani.
Pályázati tevékenység
Minden lehetséges forrást megcélozva folyamatosan pályázatokat készítettem és nyújtottam be. A benyújtott pályázatok nagy része még elbírálás alatt áll, de a beadott anyagokat a határidők szoros betartásával, a lehető legkörültekintőbb szakmai tartalommal állítottam össze.
Az év során több területet érintően készítettem pályázatot: bérköltségre, rezsiköltségekre és állategészségügyi ellátás finanszírozására. A kért 12 000 000 Ft támogatási igény ellenére mindössze 1 800 000 Ft támogatást ítéltek meg, ami finoman szólva sem fedezi a működéshez szükséges minimumot. A másik benyújtott pályázat még elbírálás alatt áll, így annak eredménye jelenleg nem ismert. A bizonytalanság miatt a tervezés folyamatos újra tervezéssé alakult, de minden elérhető lehetőséget maximálisan kihasználunk.
Önkormányzati támogatások
A működés stabilizálása érdekében felkerestem az önkormányzatokat, hogy külső forrásokat vonjunk be a legszükségesebb kiadások fedezésére. A megkeresés eredményes volt: a XXII. és a XI. kerület egyaránt 5–5 millió forint támogatást utal működési költségekre. Ez a segítség nem old meg minden problémát, de legalább csökkenti a rövid távú működési bizonytalanságot.
A XXII. kerület részvételi költségvetéséből a helyi lakosság javaslatai alapján 2025-ben 7 000 000 Ft támogatást kaptunk, amelyet többek között kennelsorok javítására, tisztasági festésre és a környezet általános rendbetételére használhatunk.
Rendkívüli bevételek
Az év egyik váratlan, de rendkívül fontos előrelépése volt, hogy sikerült értékesíteni az Aranyág páncélszekrényében évek óta elzárt ékszereket, amelyek így valódi segítséget jelentettek a mindennapi működéshez.
Hagyatéki bevételek
A néhai Sinkó Miklósné által egyesületünkre hagyott OTP-, K&H- és CIB Banknál vezetett értékpapírok kifizetése hosszadalmas ügyintézés után sikeresen lezárult, és a bevétel a szervezet rendelkezésére áll.
Továbbá, néhai Sárhidai Gyula kötelmi hagyomány címen 1 500 000 Ft-ot hagyományozott egyesületünknek. Jelenleg ez az összeg még nem érkezett meg, de számítunk rá a közeljövőben.
Bérköltségek és kötelező emelések
Az egyik legnagyobb, visszatérő nehézség a kötelező minimálbér-emelés. A minimálbér növekedése automatikusan maga után vonja a többi munkabér arányos emelését is, ami minden évben jelentős terhet ró a szervezetre. Ez 2026-ban sem lesz kivétel.
A feladatellátás folyamatos és az állatotthonok munkája magas szakmai színvonalú volt, azonban a jelenlegi finanszírozási környezetben az egyesület hosszú távú működése veszélyben van, a fenntarthatósághoz, a feladatellátás biztonságához elengedhetetlen a kiszámíthatóbb a valós költségeket jobban követő  támogatási rendszer.
Javaslat az iroda értékesítésére
Az egyesület pénzügyi helyzete az elmúlt években folyamatosan bizonytalan. A működés fenntartása napról napra történik, kiszámítható tartalék nélkül, ami hosszú távon komoly kockázatot jelent az egyesület jövőjére nézve.
Az iroda fenntartása jelentős költségekkel jár (rezsi, karbantartás, esetleges felújítások), miközben az ingatlan kihasználtsága és a működéshez való tényleges hozzáadott értéke aránytalanul alacsony a ráfordításokhoz képest.
Ezért javaslom az egyesület tulajdonában lévő iroda értékesítésének megfontolását az alábbi célok érdekében:
· az egyesület pénzügyi stabilitásának megteremtése,
· több évre előre tervezhető működési tartalék képzése,
· a folyamatos túlélési kényszer megszüntetése,
· a működés rugalmasabbá tétele (pl. bérelt, kisebb iroda vagy online működés).
Az iroda eladásából származó bevétel lehetőséget adna arra, hogy az egyesület ne napról napra, hanem stratégiai alapon működjünk, és az erőforrásait valóban a céljai megvalósítására fordítsa, ne pusztán a fennmaradásra.
A döntés meghozatala előtt természetesen szükséges:
· az ingatlan aktuális piaci értékének felmérése,
· a lehetséges alternatív működési formák (bérlés, közös iroda, online működés) költségeinek összehasonlítása,
· a tagság megfelelő tájékoztatása.
Meggyőződésem, hogy az iroda értékesítése nem visszalépés, hanem eszköz arra, hogy az egyesület hosszú távon életképes és stabil maradjon.
Az ingatlan értékesítéséből származó bevétel lehetőséget teremthetne arra, hogy:
· az egyesület pénzügyi helyzete kiszámíthatóbbá váljon,
· előre tervezhető tartalék álljon rendelkezésre,
· a működés nyugodtabb, rugalmasabb keretek között folytatódjon.
Fontos hangsúlyozni, hogy ez a javaslat nem az egyesület értékeinek vagy múltjának feladását jelenti, hanem egy olyan lehetőség megfontolását, amely hozzájárulhat a hosszú távú fennmaradáshoz és a céljaink biztonságos megvalósításához.

Budapesti Állatotthon 
1. Állatforgalmi adatok 2025.01.01 – 12.01.
	Állatfaj
	Nyitó
	Befogadott
	Kiadott
	Elhullott
	Altatás
	Záró

	Kutya
	30
	178
	165
	–
	1
	42

	Macska
	16
	108
	98
	1
	2
	23

	Egyéb állat
	14
	2
	2
	–
	–
	14

	Vadon élő állat
	–
	–
	–
	–
	–
	–

	Összesen
	60
	288
	265
	1
	3
	79



2. Állategészségügyi ellátás
Ivartalanítások:
· Kutya: 68
· Macska: 53
Egyéb műtétek:
· Kutya: 2
Elvégzett szűrővizsgálatok:
· Kutya: 61
· Macska: 34

3. Általános működés
A 2025-ben jelentősen nőtt az igény a befogadásra. Továbbra is rendszeresen érkeztek állatok:
· Nógrád megyéből
· Borsod megyéből
· Szabolcs megyéből
Emellett az Eszkuláp Egyesületnek is besegítettünk 3 kutyával a bezárt Heves megyei ebrendészeti telepről.
A macskák helyzete országosan is romlott, a bejelentések és segítségkérések száma tovább nőtt, gyakran egyszerre több állat azonnali elhelyezésére volt szükség.

4. Részvételi költségvetés felhasználása
· A 2024-es részvételi költségvetés összegének felhasználása szakemberhiány miatt késedelmet szenvedett, de hivatalos halasztást kaptunk.
· A 2025-ös részvételi költségvetést ismét elnyertük, ezt már teljes egészében működésre és fenntartásra fordíthatjuk (rezsi, állatorvos, gyógyszerek).

5. Önkormányzati segítség
Az adó 1% bevétele a 2024-es évet is alulmúlta, ezért támogatást kértünk a XXII. kerülettől, amit meg is kaptunk.
Főtitkár asszony közreműködésével a XI. kerület is nagy összegű támogatást helyezett kilátásba.

6. Rendezvények 2025-ben
· Árva állatok karácsonya – 2025.12.20.
Jótékonysági sütivásár. Látogatottsága évről évre nő.
· Ebugatta kutyás baráti találkozó – 2025.04.26.
Purina támogatásával.
· Kerület Napja – 2025.06.10.
Önkénesek és két kutyus részvételével.
· Állatok világnapja – FutaFok kutyás futás – 2025.10.04.
Minden bevétel és nevezési díj a HEROSZ javára.
· Salomon Runity jótékonysági futás – 2025.11.26.
Önkénteseink részvételével.




HEROSZ Fehérvári Állatotthon 
· A HEROSZ Fehérvári Állatotthon 401 új állatot fogadott be (172 kutya, 228 macska, 1 egyéb állatot).
Az időszak során 306 állatnak sikerült új otthont találni, november végén 180 állat állt gondozásunk alatt..
· A bekerülő állatok jelentős része súlyosan elhanyagolt, rossz egészségi állapotban érkezett. A macskák esetében különösen magas volt 3 hónap alatti kölykök aránya, akik fejletlen immunrendszerük miatt fokozott ellátást igényeltek, az elhullások többsége is ebből a korosztályból került ki. A kutyák esetében a parvovírus-fertőzés okozott veszteségeket, többségük már fertőzötten került be.
· A bekerülő kutyák mindössze 25 %-a volt chipezve, ami súlyos hiányosságra utal a felelős állattartás és az ellenőrzés területén.
· Az állatok ellátása egységes állategészségügyi protokoll szerint történt. Az év során 241 ivartalanítást (125 kutya, 6 macska) és 42 egyéb műtétet végeztünk, valamint kiterjedt szűrő- és diagnosztikai vizsgálatra, labor-, röntgen- ultrahang és szakorvosi ellátásra került sor. Az ivartalanítás továbbra is kiemelt kulcsszerepet játszik a megelőzésben azonban a macskatartás szabályozatlansága miatt a probléma  érdemi csökkenése nem tapasztalható. 
· Az örökbeadások eredményesen működtek, kevés visszakerüléssel. Több, hosszú ideje a menhelyen élő idős, vagy nehezen gazdagítható állat is családra talált.  A közösségi, oktatási és szemléletformáló tevékenységek folyamatosan zajlottak. Az örökbefogadást időpont foglalásos rendszer segítette, amely hatékonyabbá tette
· 
· Az állatotthon 2025-ben is aktív közösségi és szemléletformáló szerepet vállalt: 8500 feletti látogatószámmal, számos oktatási programmal, médiamegjelenéssel, valamint önkéntesek és vállalati csoportok  bevonásával. Az önkéntesek munkája nélkül a mindennapi feladatellátás és a programok megvalósítása nem lenne lehetséges. 
· 
· A működés pénzügyi helyzete továbbra is kritikus. Az emelkedő rezsi-, bér- és állategészségügyi költségek mellett a bevételek kiszámíthatatlanok, a támogatások nem követik az áremelkedéseket. A stabil működés jelenleg csak külső segítséggel tartható fenn.
· Összegzés:
A feladatellátás folyamatos és magas szakmai színvonalú volt, azonban a jelenlegi finanszírozási környezetben az állatotthon hosszú távú működése veszélyben van, a fenntarthatósághoz elengedhetetlen a stabil, növelt támogatás.
Ózdi tagszervezet
· Az ózdi tagszervezet 2025-ben is szoros együttműködésben, párhuzamos munkavégzéssel látta el feladatait az Állatvédő Egyesület Kiskapudért és Kóbor Kutyák Álmaiért civil szervezettel. A két szervezet napi szintű együttműködése biztosítja a térségben jelentkező állatvédelmi feladatok ellátását.
· A beszámolási időszakban összesen 273 kutya és 30 macska ellátásáról gondoskodtunk, beleértve az ideiglenes befogadóknál elhelyezett állatokat is. Alapelvünk, hogy minden 5 hónapnál idősebb bekerülő állat ivartalanításra kerül, valamint lehetőségeinkhez mérten segítséget nyújtunk nehéz helyzetben lévő gazdák kutyáinak és macskáinak ivartalanításában is.
· Svájci támogatás révén két kisebb méretű tárolókonténert sikerült beszerezni, amelyek a takarmány biztonságos tárolását szolgálják. Az egyik konténer a nagykifutó területén került elhelyezésre, ahol betonozott alap nem állt rendelkezésre, ezért betonplacc kialakítása, valamint további tereprendezési munkák valósultak meg munkagépes segítséggel.
· A napi feladatellátás megkönnyítése érdekében beszerzésre került egy akkumulátoros, jogosítvány nélkül vezethető kis jármű (Likebike), amely jelentősen segíti a telepen belüli munkavégzést. Az év során az egyetlen alkalmazott munkaviszonyát sorozatos lopás miatt meg kellett szüntetni, így a fizikai munkát jelenleg ketten látjuk el. Önkéntes segítség csak korlátozott mértékben áll rendelkezésre, ugyanakkor a kennelben tartott kutyák számára heti rendszerességgel biztosított a sétáltatás.
· A telephely villamosenergia-ellátása hosszú ideje ideiglenes bekötéssel működött, ezért 2025-ben megkezdődött a véglegesítés folyamata, amelynek jelentős része megvalósult (új mérőhely kialakítása, föld alatti kábelezés). A folyamat lezárása 2026-ban várható, elsősorban adminisztratív feladatokkal. A végleges bekötést követően az áramszolgáltatás az Egyesület nevére kerül, amely a terület tulajdonosa is.
· Az év során több, rendkívül rossz állapotban lévő kutya mentése történt, egy esetben rendőrségi eljárás is indult az állat korábbi tulajdonosa ellen. A tagszervezet emellett folyamatosan támogatja a környéken élő, nehéz helyzetben lévő gazdák állatait élelemmel, valamint segíti a civil cicamentőket. Kolóniás macskák ellátásában is részt veszünk, nemcsak etetéssel, hanem ivartalanítással és szükség esetén állatorvosi kezeléssel is.
· A tagszervezet tevékenységéről folyamatos tájékoztatás zajlik a közösségi médiában, amely hozzájárul a támogatói kör bővüléséhez és a működés fenntarthatóságához.
· Az év végén létszámstop elrendelésére volt szükség, ugyanakkor több esetben – különösen a telephely közelében elhelyezett, kidobott kutyák és kölyökkutyák esetében – a segítségnyújtás nem volt elkerülhető. Átvevő szervezetek csak korlátozott számban tudtak támogatást nyújtani, azonban a kölykök jelentős részét sikerült jobb kapacitással rendelkező szervezetekhez továbbadni.


Budapest, 2025. 12. 17.

Hábori Györgyné

